《金缕曲》
清代·左锡璇

江上秋风急。看几行、白萍红蓼，不胜清绝。野岸荒凉芦荻冷，千里水天一色。

经多少、短亭长驿。此夜知君何处泊，这相思、两地谁能识。

休为我，暗凄切。

别来渐觉腰围窄。正无聊、行思坐忆，柔肠欲折。静掩屏山灯焰黯，常恨影双人只。

雁过也、更无消息。听彻沉沉虬漏永，又潇潇、疏雨空阶滴。

眉尖锁，甚时撇。

作者简介：左锡璇，字芙江，阳湖人。宛平道光丁未进士、延建邵道、谥文节袁绩懋继室。有《碧梧红蕉馆诗》。